Video: Sonja vier vanjaar meer as net ’n mylpaalverjaarsdagSonja Herholdt. (Foto: Jhua-Nine Wyrley-Birch/Maroela Media) Sonja Herholdt gee nie meer om wat mense van haar sê nie, beplan nie meer té ver vooruit nie en droom steeds van ŉ oorsese reis en ŉ groot konsert met ŉ simfonie-orkes. Sy vrees ook nie die toekoms nie en wil beslis nie deur haar ouderdom gedefinieer word nie. “Toe ek by my een dogter kla oor 70 word, sê sy vir my, ‘Ma, own dit net!’. En dit is presies wat ek gaan doen,” sê die stralende 69-jarige vanuit die sonnige sitkamer in haar huis in Randburg, Johannesburg. Sy het onlangs openhartig met Maroela Media gesels oor die afgelope twee jaar se swaarhede, die passieprojekte wat haar tans besig hou en die ander lewensmylpale en toekomsdrome wat sy saam met die groot 70 later vanjaar vier. Soos talle ander kunstenaars is al haar vertonings, waaronder haar solo-optredes, kinderproduksies en vroueprogramme die afgelope twee jaar eers opsy geskuif weens die Covid-19-pandemie. Familie, vriende en die Here se voorsiening is volgens Herholdt al wat haar en haar man van vyf jaar, Mike Wannenburg, deur dié moeilike tyd gedra het. “Ons as mense moes weer binnetoe terugkeer en besef waar ons hoop en geloof vandaan kom.” Die egpaar moes ook ŉ traumatiese huisbraak en sélf Covid-19 trotseer, maar haar geankerde geloof en positiwiteit dien egter as bewyse dat teëspoed haar nog nooit gekelder het nie. Sonja vier later vanjaar haar 70ste verjaarsdag. (Foto: Jhua-Nine Wyrley-Birch/Maroela Media) Ja, sy erken dit was ŉ donker tyd, maar sy wil egter nie bejammering daarvoor hê nie. “Ek ken kunstenaars en sake-eienaars wat baie swaarder as ek gekry het en party is tot selfmoord gedryf. Ek is geseënd en gesond, so ek kom uit hierdie stryd met dankbaarheid.” Herholdt het in 1976 met haar eerste treffer, “Ek verlang na jou”, diep in die hart van Suid-Afrikaners gekruip, maar daar het jare lank baie seer agter haar gepoetste beeld geskuil. Sy het onder meer ŉ stormagtige huwelik, ŉ traumatiese motorongeluk, enkelouerskap en vele ander uitdagings in die media-kollig trotseer. “Die media berig oor stukkies van jou lewe, dikwels buite konteks, en só dink mense hulle ken jou of kan jou besluite oordeel. Ons kan nooit iemand anders veroordeel nie, ons weet nie wat hulle daartoe dryf om sekere besluite te neem nie.” Sy erken dat sy in haar jonger dae naïef was en toegelaat het dat ander haar verhaal beheer, maar sy het dit weer in 2007 in eie hande geneem deur haar boek, Sonja, meisie van Nigel, neer te pen én boonop self uit te gee. “Dit was die beste terapie vir my om my verlede en foute te verwerk en baie vroue het wel daarby aanklank gevind. As jy kwesbaar is, kom jy by mense se harte uit.” Die ma van vier se kroos, Timothy, Claudia, Jessé en Simeon, is haar grootste trots. “Ek glo dat my kinders danksy hul opvoeding weerbaar vir die lewe is en ek sien dit in hoe hulle hulself dra. Maar ek kan nie alleen die krediet daarvoor neem nie, die Here het my gedra en gehelp.” Haar opvoedkundige kinderprogram, Sonja en Tjokker, dra haar ook dikwels deur moeilike dae en sy skerts dat dit selfs haar “introvert-man” baie selfvertroue gee as hy die Tjokker-pak dra. “Mense onderskat dikwels hoe moeilik dit is om kindervermaak aan te bied. Kinders kan dwarsdeur jou sien, jy kan hulle nie sommer flous nie.” Sy erken egter dat dit nie altyd vir haar maklik is om aanhoudend haar paadjie in ŉ veranderde bedryf te vind nie. “Ek glo die Here rig my voetstappe en ek weet ek het steeds baie om te sê én te bied.” Op die vraag of sy iets sou verander of anders wou aanpak in haar lewe, skud sy haar kop en sê glimlaggend, maar met sekerheid “nee”. “Onthou, mense is jou spieëls en verhoudings is jou leraars. Sonder seerkry en foute sou ek nie die mens kon wees wat ek vandag is nie.” Kyk die volledige onderhoud hier: